recursal/SuperWikiNEXT-32B huggingface dataset:
**Bruce Hull Crump, Jr** (17. heinäkuuta 1957 – 16. maaliskuuta 2015) oli yhdysvaltalainen rumpali, joka tunnetaan Molly Hatchet -yhtyeen alkuperäisjäsenenä. Crump soittaa yhtyeen tunnetuimmilla kappaleilla, kuten hitillä "Flirtin’ with Disaster". Hän soitti myös yhtyeissä Streetheart, Gator Country ja kuollessaan China Skyssa.

Ura
---

Bruce Crump liittyi Molly Hatchetiin vuonna 1975. Hän oli tuolloin high schoolissa, jossa aloitteleva southern rock -yhtye Molly Hatchet kävi esiintymässä. Pian ystävänsä kautta Crump kuuli yhtyeen etsivän rumpalia. Hän otti yhteyttä Molly Hatchetiin ja pääsi liittymään yhtyeeseen.

Molly Hatchet levytti debyyttialbuminsa vuonna 1978. Albumi myi kultaa ja nosti yhtyeen suosioon. Yhtye levytti seuraavina vuosina neljä studioalbumia. 1980-luvun alussa yhtyeen jäsenet alkoivat riidellä ja muut erottivat Crumpin vuonna 1982. Hänen tilalleen otettiin B.B. Borden. Crump palasi kuitenkin Molly Hatchetiin ja soitti studioalbumeilla *The Deed Is Done* (1984) ja *Lightning Strikes Twice* (1989) sekä livealbumilla *Double Trouble Live* (1985). Crump erosi yhtyeestä vuonna 1990 perustettuaan perheen.

Molly Hatchetin jälkeen Crump kuului kanadalaiseen Streetheart-yhtyeeseen. 1990-luvusta alkaen hän oli epäaktiivinen musiikkialalla ja työskenteli sen sijaan kiinteistönvälittäjänä ja verkkosivustojen suunnittelijana.

Vuonna 2005 Crump perusti vanhojen Molly Hatchet -yhtyetovereidensa kanssa Gator Country -yhtyeen. Gator Country julkaisi singlen "Oh Atlanta" ja livealbumin. Ennen kuolemaansa hän kuului China Sky -yhtyeeseen. Hänellä oli vuodesta 2013 myös oma yhtye nimeltä Red Star Crush.

Kun Crump ei ollut levyttämässä tai keikalla, hän antoi yksityistä rumpuopetusta kotonaan.

Yksityiselämä
-------------

Crump syntyi Memphisissä, Tennesseessä, mutta varttui Jacksonvillessä, Floridassa. Hän oli naimisissa ja neljän lapsen isä. Hänen kaksi poikaansa ovat myös rumpaleita. 1990-luvusta alkaen Crump asui Midlothianissa, Virginiassa, mutta piti kotinaan Richmondia.

Heinäkuussa 2002 Crumpilla diagnosoitiin kurkkusyöpä. Hän joutui käymään loppuelämänsä syöpähoidoissa mutta pystyi työskentelemään sairaudesta huolimatta. Crump kuoli syövän aiheuttamiin komplikaatioihin 16. maaliskuuta 2015.

Lähteet
-------

1. ↑  Molly Hatchet’s Bruce Crump  1.12.2008. Modern Drummer. Viitattu 27.6.2018.
2. 1 2 3  Keeping the beat, growing a business  24.6.2013. Richmond Biz Sense. Viitattu 27.6.2018.
3. ↑  Bobby Ingram Carries The Molly Hatchet Torch  1.2.2001. Swampland. Viitattu 27.6.2018.
4. ↑  Molly Hatchet's Bruce Crump Dies  17.3.2015. Ultimate Classic Rock. Viitattu 27.6.2018.
5. ↑  A Modest Rock Star  23.3.2015. Folio Weekly.  Arkistoitu 27.6.2018. Viitattu 27.6.2018.

Aiheesta muualla
----------------

* Bruce Crumpin muistosivu

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
Havaintoesitys vesikidutuksesta vastalauseena sitä vastaan
**Vesikidutus** (engl. *waterboarding*) on hukuttamista jäljittelevä kidutusmenetelmä. Menetelmässä kiinnisidotun kuulusteltavan pään päälle kaadetaan vettä, mikä aiheuttaa hukkumisrefleksin.

Menetelmä on vuosisatoja vanha. Yhdysvaltain CIA:n käyttämässä waterboarding-menetelmässä kuulusteltava sidotaan jalat hieman kallellaan olevan lankun korkeammalle puolelle ja pään päälle sidotaan kangas, jonka päälle kaadetaan vettä. Tunne tukehtumisesta johtaa yökkäysrefleksiin ja voimakkaaseen hukkumisen pelkoon. Menetelmä ei aiheuta välttämättä pysyviä ruumiillisia vammoja. Kokeissa CIA:n agentit, joilla tekniikkaa kokeiltiin, kestivät käsittelyä keskimäärin 14 sekuntia.

Monet ihmisoikeusryhmät ovat arvostelleet waterboardingia ja kutsuneet menetelmää kidutukseksi. Ihmisoikeusjärjestö Amnesty International on syyttänyt George W. Bushin hallintoa kidutuksen, etenkin vesikidutuksen, käytöstä. Bushin hallinnon mukaan vesikidutus oli tarpeellinen tapa saada terroristeiksi epäillyiltä kriittistä tiedustelutietoa. Kuulustelutekniikan asiantuntijat kertovat, ettei kovaotteisen kuulustelun tuloksiin voi luottaa, koska kidutettava on käsittelyn jälkeen tilassa, jossa hän on valmis tunnustamaan mitä tahansa tekemättömiäkin rikoksia.

Keväällä 2008 Yhdysvaltain senaatti sääti lain, joka olisi kieltänyt yksiselitteisesti vesikidutuksen käytön, mutta presidentti Bush esti lain voimaantulon veto-oikeudellaan. Hänen mielestään kidutuksen kieltäminen olisi rajoittanut hallituksen toimia ja kiduttamisen avulla Bushin hallinto voi toimia tulevaisuuden terrori-iskuja vastaan.

Yhdysvaltain entinen presidentti Barack Obama kielsi vesikidutuksen käytön Yhdysvalloissa vuonna 2009.

Lähteet
-------

1. ↑  HS: CIA-agentin mukaan vesikidutus säästi ihmishenkiä, viitattu 5. toukokuuta 2008 (Arkistoitu – Internet Archive)
2. 1 2  YLE: CIA kielsi hukuttamisen jäljittelyn kuulusteluissa *yle.fi*.  15.9.2007. Viitattu 15.9.2007.
3. ↑  HowStuffWorks: What is water boarding? *people.howstuffworks.com*. Viitattu 15.9.2007.
4. ↑  CIA's Harsh Interrogation Techniques Described  2005. ABC. Viitattu 15.9.2007.
5. 1 2 3  Amnesty International: Waterboarding is unacceptable, viitattu 29. huhtikuuta 2008 (Arkistoitu – Internet Archive)
6. ↑  CIA's Harsh Interrogation Techniques Described  2005. ABC. Viitattu 15.9.2007.
7. ↑
8. ↑   (Arkistoitu – Internet Archive)

Aiheesta muualla
----------------

* HowStuffWorks: What is water boarding? (englanniksi)
Espanjalaisia neliöitä; keihäsmiehet keskellä ja musketöörit neliön kolmella sivulla.
**Espanjalainen neliö** eli **tercio** on espanjalaisten 1400- ja 1500-lukujen vaihteessa Italiassa sotiessaan kehittämä jalkaväen taktinen muodostelma.

Espanjalainen neliö
-------------------

Espanjalaisen neliön perusperiaatteena oli yhdistää ruutiaseet (aluksi hakapyssyt tai arkebuusit, myöhemmin musketit) pitkien keihäiden, niin sanottujen piikkien kanssa. Tällä tavoiteltiin toisaalta jalkaväen puolustus- ja hyökkäyskyvyn yhdistämistä yhteen taktiseen yksikköön, toisaalta kykyä lyödä taistelussa sekä jalka- että ratsuväki. Tämä uusi taktiikka mullisti nopeasti sodankäynnin Euroopassa ja muut maat seurasivat espanjalaista mallia jalkaväkensä järjestämisessä. Vaikka muuallakin käytettiin espanjalaista neliötä, nimenomaan espanjalainen jalkaväki hallitsi taktiikan paremmin kuin kukaan muu ja hallitsi Euroopan taistelukenttiä.

Vaikutukset sodankäyntiin
-------------------------

Espanjalainen neliö siirsi asevoimien painopisteen jalkaväkeen. Perinteisesti keihäsmiehet järjestettiin yhteen isoon neliöön, jonka jokaiseen kulmaan sijoitettiin pienempi neliö hakapyssymiehiä tai musketöörejä. Näin muodostui eräänlainen liikkuva linnoitus, joka oli erittäin vahva puolustautumaan, mutta kykeni myös hyökkäämään. Muitakin muotoja käytettiin erillisten tercioiden järjestämisessä, mutta perusperiaate jakaa taisteleva joukko useaan erilliseen espanjalaiseen neliöön säilyi. Yhdessä tällaisessa muodossa oli tyypillisesti puolestatoista tuhannesta aina kolmeentuhanteen sotilaaseen. Erityisen tehokas tercio oli turkkilaisia vastaan, joiden ratsuväki ei kyennyt rynnäköimään terciota vastaan, ja joilla ei ollut tehokasta, lähitaisteluun kykenevää jalkaväkeä. Tämä johtui siitä, että eturivit olivat yleensä haarniskoidut, jolloin jousiammunnalla, joka oli turkkilaisten vahvuus, ei ollut juurikaan vaikutusta tercioon.

Käytön loppuminen
-----------------

Espanjalaisen neliön valtakausi loppui, kun Ruotsin kuningas Kustaa II Aadolf löi katolisen liigan joukot Breitenfeldin taistelussa 1631. Kustaa käytti luomaansa kevyttä kenttätykistöä, pistoolein varustettua rynnäkköratsuväkeä ja uutta jalkaväen treffen-taktiikkaa ja murskasi espanjalaisten maineen lyömällä neljätoista "voittamatonta terciota". Tercio osoittautui haavoittuvaksi kenttätykistölle, jota vastaan ei voitu suojautua haarniskoin, ja jonka tekemiin aukkoihin ratsuväki kykeni rynnäköimään. Tämän jälkeen neliötä käytettiin vielä menestyksekkäästi jalkaväentaktiikkana, mutta linjajalkaväki voitti koko ajan uusia kannattajia tulevaisuuden edustajana. Lopullisesti espanjalainen neliö poistui käytöstä ennen 1700-luvun alkua.

Katso myös
----------

* Espanjalainen prikaati

Lähteet
-------

* Arnold, Thomas F.: *The Renaissance at War*. Lontoo: Cassell, 2002. ISBN 0-304-36353-7.
* Lappalainen, Jussi T.: *Aseet ja taistelut*. Sotataidon kolme vuosituhatta. Helsinki: Otava, 1988. ISBN 951-1-10479-9.
Hellin, Jouko ja Emil Sivori 1920-luvulla
**Johan Emil Sivori** (26. kesäkuuta 1864 Nurmijärvi – 9. huhtikuuta 1929 Viipuri) oli suomalainen urkuri, musiikinopettaja, kuoronjohtaja ja kansansävelmien kerääjä.

Henkilöhistoria
---------------

Sivorin vanhemmat olivat kanttori-urkuri Johan Jakob Sivori (alk. Syrenius) ja Ida Aurora Forsström. Hänen ensimmäinen puolisonsa 1893–1903 oli Mary Muscat (er.) ja toinen vuodesta 1924 Hellin Hartikainen. Sivori valmistui Turun lukkari- ja urkurikoulusta 1886 ja tuli valituksi seuraavana vuonna Viipurin kaupunki- ja maaseurakunnan urkuriksi. Lopulta hän toimi Viipurin tuomiokirkon urkurina ja samalla 1900–1929 Viipurin klassillisen lyseon ja 1912–1929 suomalaisen lyseon laulunopettajana. Sivori opiskeli Leipzigin konservatoriossa 1890–1893 ja perusti viimeksi mainittuna vuonna Viipuriin lukkari- ja urkurikoulun, josta muodostui 1910 Viipurin kirkkomusiikkiopisto. Hän toimi opiston johtajana kuolemaansa saakka. Opiston yhteyteen perustettiin 1921 myös erillinen Nuorison musiikkiopisto. Sivori perusti Kansalliskuoron, Väinölän kuoron ja naiskuoro Kansanlaulun, joita johti menestyksellisesti. Hän toimi myös monien soitto- ja laulujuhlien johtajana ja tuomarina ja toimitti suomalaisen ja ruotsalaisen messukirjan. Hän sai kolme Kansanvalistusseuran kunniamerkkiä, ja Director musices -arvonimi hänelle myönnettiin 1917. Sivori keräsi ahkerasti varsinkin savolaisia ja karjalaisia kansansävelmiä; kaikkiaan hän merkitsi muistiin yli 2000 sävelmää.

Emil Sivorin kunniaksi pystytetty rintakuva Nurmijärven kirkonkylässä.

Taiteellinen tuotanto
---------------------

Sivorin tunnetuin sävellys lienee näytelmämusiikki *Salmin tyttö* Juhani Sjöströmin tekstiin, mutta hän myös sävelsi ja sovitti suuren joukon kuoro- ja kansanlauluja, joita julkaistiin kokoelmissa *Mäntyharjun kansanlauluja*, *Nuottikota* ja *Kantelevihko* sekä Kansanvalistusseuran julkaisuissa.

Lähteet
-------

* Heikinheimo, Ilmari: *Suomen elämäkerrasto*, s. 690. Helsinki: Werner Söderström Osakeyhtiö, 1955.
* Marvia, Einari (toim.): *Suomen säveltäjiä. Ensimmäinen osa: Erik Tulindbergistä Armas Launikseen*, s. 282–286. Helsinki: WSOY, 1965.

### Viitteet

1. 1 2 3  Ranta, Sulho: "Emil Sivori", *Suomen säveltäjiä*, s. 239–244. Toimittanut Sulho Ranta. Porvoo: WSOY, 1945.

Aiheesta muualla
----------------

* Emil Sivorin merkitys kansanlaulujemme kerääjänä, Helsingin Sanomat Viikkoliite, 07.05.1933, nro 19, s. 1, Kansalliskirjaston digitaaliset aineistot

  


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz

 |

 |
Legioonalaiset esittelevät berberien katkottuja päitä Rifin sodan aikana. Kuva vuodelta 1922.
**Afrikan-armeija** (esp. *Ejército de África*, myös *Cuerpo de Ejército Marroquí* eli Marokon-armeija) oli vuonna 1913 muodostettu espanjalainen armeija, joka toimi Espanjan Marokossa vuonna 1956 tapahtuneeseen Marokon itsenäistymiseen saakka. Armeija koostui Fuerzas Regulares Indígenas (Regulares) -joukoista sekä vuonna 1920 perustetusta Espanjan muukalaislegioonasta. Regulares oli paikallisista asukkaista värvätty joukko-osasto, jonka komentajat olivat espanjalaisia.

Sodat
-----

Afrikan-armeija osallistui vuosina 1920–1926 Rifin sotaan, jota käytiin Espanjan alaisuudesta itsenäisiksi julistautuneiden berberien muodostamaa Rifin tasavaltaa vastaan. Vuonna 1934 kenraali Francisco Franco käytti Regulares-joukkoja emämaassa Asturian kaivoslakon veriseen tukahduttamiseen. Sen aikana sai surmansa yli 2 000 kaivostyöläistä.

Myöhemmin vuosina 1936–1939 armeija taisteli Espanjan sisällissodassa Francon johtamien kansallismielisten puolella toisen tasavallan hallitusta vastaan. Sodassa oli mukana yhteensä noin 63 000 Afrikan-armeijan sotilasta, jotka osallistuivat muun muassa Andalusian ja Extremaduran valloitukseen sekä Madridin piiritykseen. Sisällissodan aloittaneen sotilaskapinan käynnistivät Afrikan-armeijan upseerit Marokossa heinäkuussa 1936.

Lakkauttaminen
--------------

Marokon itsenäistymisen yhteydessä vuonna 1956 suurin osa Regulares-joukkojen paikallisista sotilaista siirtyi vastaperustetun Marokon kuninkaalliseen armeijaan. Espanjan hallintaan jääneissä Ceutan ja Melillan kaupungeissa on edelleen pieniä muukalaislegioonan ja Regularesin varuskuntia.

Lähteet
-------

1. 1 2  Army of Africa Spartacus Educational. Viitattu 7.4.2014.
2. 1 2 3  Modern Royal Moroccan Army Royal Moroccan Armed Forces. Viitattu 7.4.2014.
3. ↑  Durgan, Andy: "The Asturian Miners Strike -1934" (Arkistoitu – Internet Archive) London Metropolitan University. Viitattu 7.4.2014.
**Espanjalaisen Amerikan itsenäisyyssodat** olivat sarja aseellisia yhteenottoja Espanjan ja sen siirtomaiden välillä vuosina 1803–1833. Kun kuningas Ferdinand VII kuoli vuonna 1833, vain Kuuba ja Puerto Rico olivat vielä Espanjan alaisuudessa. Espanja menetti ne vuonna 1898 käydyn Espanjan–Yhdysvaltain sodan seurauksen.

Sodat
-----

* 1809–1825: Bolivian itsenäisyyssota
* 1810–1818: Argentiinan itsenäisyyssota
* 1810–1821 ja 1826: Chilen itsenäisyyssota
* 1810–1823: Venezuelan itsenäistyminen – Suur-Kolumbia itsenäistyi ja hajosi viideksi valtioksi Venezuela, Kolumbia, Panama, Ecuador ja Guyana
* 1810–1821: Meksikon itsenäisyyssota
* 1811: Paraguayn sotilasvallankaappaus joka johti käytännössä itsenäistymiseen
* 1811–1824: Perun itsenäisyyssota

Katso myös
----------

* Latinalaisen Amerikan itsenäisyyssodat

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: sv:Spanskamerikanska självständighetskrigen 

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: nl:Spaans-Amerikaanse onafhankelijkheidsoorlogen
**Charles Marie de La Condamine** (28. tammikuuta 1701 – 13. helmikuuta 1774) oli ranskalainen luonnontieteilijä, matemaatikko ja löytöretkeilijä. Hän teki tutkimusmatkoja Etelä-Amerikassa.

La Condamine suoritti opintonsa Pariisissa ja lähti aluksi sotilasuralle. Hän teki vuoden mittaisen tutkimusretken pitkin Välimerta, ja raportoi tieteelliset löytönsä Ranskan tiedeakatemialle. Akatemia päätti lähettää La Condaminen Etelä-Amerikkaan mm. mittaamaan kuinka pitkä on yksi pituusaste päiväntasaajalla. Retkikunta lähti 1735 ja sai työnsä päätökseen vasta 1743. Paluumatkalla La Condamine vietti neljä kuukautta Amazonin suistossa tutkien maantiedettä, tähtitiedettä, biologiaa ja etnologiaa.

*Mesure des trois premiers degrés du méridien dans l'hémisphere austral*, 1751

Lähteet
-------

1. 1 2  Charles-Marie de La Condamine Encyclopedia Britannica. Viitattu 25.5.2014.


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Chile
* Espanja
* Ranska
* BnF data
* Katalonia
* Saksa
* Israel
* Belgia
* Yhdysvallat
* Tšekki
* Australia
* Kreikka
* Kroatia
* Alankomaat
* Portugali
* Vatikaani

 |
|  |
| Tieteilijät | 
* International Plant Names Index
* CiNii
* zbMATH

 |
|  |
| Henkilöt | 
* Deutsche Biographie
* Trove

 |
|  |
| Muut | 
* SNAC
* IdRef

 |

 |
**Skinnarvikin lasitehdas** toimi Dragsfjärdissä 1875–1934 *Skinnarviks Glasbruk Ab*:n omistuksessa. Tehtaan perusti läheisen Skinnarvikin maatilan entinen omistaja Klaes Robert Stenroth.

Tehtaassa valmistettiin aluksi vain pulloja mutta 1876 aloitettiin lisäksi ikkunalasin valmistus. Ikkunalasia valmistettiin puhaltamalla ensin lasimassasta suuri lieriö joka sitten aukaistiin ja oikaistiin ikkunaruuduksi erityisessä oikaisu-uunissa. Skinnarvikin valmistamaa ikkunalasia pidettiin hyvälaatuisena ja sitä vietiin paljon muun muassa Venäjälle. Tehdas sijaitsi meren rannalla ja tehtaalla oli myös oma jahti *Svahn* jolla lasia kuljetettiin avoveden aikana rannikon satamiin. Vuonna 1885 tehtaalla oli kaksi uunia, työntekijöitä oli 63 ja tuotannon arvo oli 268 200 markkaa. 1890-luvulla Skinnarvik oli mukana ikkunalasikartellissa johon kuuluivat lisäksi Grönvikin lasitehdas ja Nuutajärven lasitehdas.

Lasitehdas paloi 1899 ja samaan aikaan myös ikkunalasin viennissä ilmeni ongelmia ja se oli tappiollista. Uudeksi toimitusjohtajaksi tullut B. S. Wadstein sai viennin taas kannattamaan. Lasiuunien polttoaineena käytetty kallis koksi korvattiin polttoturpeella. Sen valmistamiseksi perustettiin polttoturvetehdas, jonka raaka-aine tuli läheiseltä *Bruksmossenin* suolta.

Vuonna 1919 perustettiin ikkunalasin valmistajien kartelliksi *Suomen Akkunalasikonttori*. Kartelliin liittyneet tehtaat sitoutuivat tiettyihin hintoihin ja kullakin tehtaalla oli oma myyntikiintiö. Skinnarvikin tehtaan kiintiöksi tuli 8 500 laatikkoa ikkunalasia. Skinnarvikin tehtaan tuotanto oli 1920-luvulla jonkin aikaa keskeytyksissä ja tehdas kävi muutenkin vajaakapasiteetilla. Vuonna 1928 Skinnarvikissa aloitettiin ultraviolettisäteilyä läpäisevän ns. U-lasin valmistus. Tätä lasia käytettiin muun muassa kanaloissa ja kasvihuoneissa. Skinnarvik oli ainoa U-lasin valmistaja Suomessa.

1920-luvulla alkoi koneellisesti valmistettu belgialainen ikkunalasi syrjäyttää kotimaista suupuhallettua ikkunalasia markkinoilta. Fourcault-menetelmällä valmistettu konelasi oli sekä halvempaa että parempilaatuista. Suomessa ikkunalasin koneellinen valmistus alkoi toukokuussa 1927 uudella Lahden lasitehtaalla jonne koneet ja uuni oli tilattu Belgiasta. Suupuhallettua ikkunalasia valmistaneet lasitehtaat lopettivat sitten kilpailun paineessa toimintansa yksi toisensa jälkeen. Viimeisenä näistä lopetti Skinnarvikin lasitehdas vuonna 1934.

Entisen lasitehtaan alue on nykyisin Suomen puolustusvoimien hallussa ja siellä toimii Merivoimien varikko, joka huoltaa ja varastoi merivoimien kalustoa ja materiaalia.

Kirjallisuutta
--------------

* Virpi Nurmi: *Skinnarvikin lasitehdas, puhallettua ikkunalasia*. Turun yliopisto, kansatieteen laitos 1969
* Annala, Vilho: *Suomen lasiteollisuus vuodesta 1681 nykyaikaan. II osa. Kehitys vuoden 1809 jälkeen. Ensimmäinen nide*, s. 349–365. Helsinki: Suomen lasiteollisuusliitto, 1948.

Lähteet
-------

* Suomen lasitehtaat (Arkistoitu – Internet Archive)
* Soveliusten teollisuusyrityksiä (Arkistoitu – Internet Archive)
* Lasia ja kristallia Vallooniasta (Arkistoitu – Internet Archive)
* Merivoimat: Kemiön varikko-osasto[vanhentunut linkki]
**Randy Goodrum** (s. 7. heinäkuuta, 1947 San Fernando Valley, Kalifornia) on yhdysvaltalainen laulaja, lauluntekijä ja kosketinsoittaja. Hän kirjoitti Anne Murrayn levyttämän kappaleen "You Needed Me", joka voitti Grammyn vuonna 1978 kategoriassa "Paras naisartistin pop-esitys" (Best female pop vocal performance). Hänen muita tunnetuimpia kappaleitaan ovat muun muassa Toton "I'll Be Over You" ja Chicagon "If She Would Have Been Faithful".

Goodrum on myös levyttänyt omia albumeja, joista ensimmäinen *Solitary Nights* julkaistiin GRP-recordsille vuonna 1983.

Diskografia
-----------

* *Solitary Nights*  (1983)
* *Fool's Paradise*  (1991)
* *Caretaker of Dreams*  (1993)
* *An Exhibition*  (1992)
* *Words and Music*  (1995)
* *Songbook*  (1995)

Lähteet
-------

1. ↑  Past Winners Search *Grammy.com*. Viitattu 16.2.2016. (englanniksi)

Aiheesta muualla
----------------

* Kotisivut
* Diskografia AllMusic-sivustolla
* Working with Chet Atkins - An interview with Randy Goodrum
* Hendrix College: Randy Goodrum

  


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Saksa
* Suomi (KANTO)
* Yhdysvallat
* Alankomaat

 |
|  |
| Taiteenala | 
* Grammy Awards
* MusicBrainz

 |
|  |
| Muut | 
* Europeana

 |

 |
**Diego Carlos Santos Silva**, yleensä vain **Diego Carlos** (s. 15. maaliskuuta 1993 Barra Bonita, Brasilia) on brasilialainen jalkapalloilija. Hän edustaa englantilaista Aston Villaa ja on pelipaikaltaan keskuspuolustaja.

Seurajoukkueura
---------------

2. heinäkuuta 2014 Diego Carlos siirtyi kotimaastaan portugalilaisseura Estoriliin. Hieman tämän jälkeen hän siirtyi lainasopimuksella Portoon, jossa hän pelasi seuran reservijoukkueessa 19 Segunda Liga ottelua kaudella 2014–2015. Seuraavalla kaudella hän pelasi Estorilissa 31 Primeira Ligan ottelua ja teki kaksi maalia.

Kesäkuussa 2016 Diego Carlos teki viisivuotisen sopimuksen ranskalaisseura Nantesin kanssa. Hänestä maksettiin tietojen mukaan noin 2 miljoonan euron siirtokorvaus. Hän pelasi Nantesissa kolmen kauden aikana 97 Ligue 1:n ottelua ja teki neljä maalia.

31. toukokuuta 2019 espanjalaisseura Sevilla ilmoitti päässeensä sopimukseen Nantesin kanssa Diego Carlosin siirtymisestä Andalusiaan. Hän pelasi kahdeksan ottelua, ja syötti loppuottelun voittomaalin, Sevillan voittaessa Eurooppa-liigan kaudella 2019–2020. Hän pelasi Sevillassa kolmen kauden aikana kaikkiaan 14 Mestarien liigan ja kymmenen Eurooppa-liigan ottelua. Primera Divisiónissa hän pelasi 102 ottelua ja teki kuusi maalia.

Diego Carlos siirtyi Englannin Valioliigan Aston Villaan 31 miljoonan euron siirtosummalla kesällä 2022. Hän oli tulokaskaudellaan akillesjännevamman vuoksi sivussa yli puoli vuotta, ja pelasi vain kolme valioliigaottelua.

Maajoukkueura
-------------

Diego Carlos pelasi vuonna 2021 järjestetyissä Tokion olympialaisissa täyden ajan kultaa voittaneen Brasilian kaikissa kuudessa ottelussa. Hänet valittiin toistaiseksi ainoan kerran Brasilian jalkapallomaajoukkueeseen kahteen MM-karsintaotteluun marraskuussa 2020, mutta hän ei päässyt pelaamaan.

Lähteet
-------

1. 1 2 3 4 5 6 7 8  Diego Carlos Santos Silva Transfermarkt-sivustolla (englanniksi)
2. ↑  Le défenseur brésilien Diego Carlos signe à Nantes L'Équipe. Viitattu 29.8.2019. (ranskaksi)
3. ↑  Oficial: Monchi se estrena con Diego Carlos Marca. Viitattu 29.8.2019. (espanjaksi)

Aiheesta muualla
----------------

* Diego Carlosin tilastot Soccerway-sivustolla (englanniksi)

Aston Villa – Englannin Valioliiga

* 1 Martínez
* 2 Cash
* 3 Carlos
* 4 Konsa
* 5 Mings
* 6 Luiz
* 7 McGinn
* 8 Sanson
* 9 Ings
* 10 Buendía
* 11 Watkins
* 12 Steer
* 16 Chambers
* 17 Augustinsson
* 18 Young
* 19 Nakamba
* 20 Bednarek
* 23 Coutinho
* 24 Guilbert
* 25 Olsen
* 27 Digne
* 31 Bailey
* 32 Dendoncker
* 35 Archer
* 41 Ramsey
* 44 Kamara
* Manageri Emery
**Hoola Bandoola Band** oli ruotsalainen poprock-yhtye, joka oli aktiivinen vuosina 1970–1976 ja jonka katsottiin kuuluneen niin sanottuun progg-liikkeeseen. Yhtyeen tunnetuimmat jäsenet olivat myöhemmin sooloartisteina erittäin hyvin menestyneet Mikael Wiehe ja edesmennyt Björn Afzelius.

Hoola Bandoola Band perustettiin Malmössä vuonna 1970. Yhtyeen nimen Wiehe keksi eräästä Aku Ankka -piirretystä. Pääasiallisten laulajien Wiehen (myös mm. kitara ja puhallinsoittimet) ja Afzeliuksen (tamburiini ja toisinaan kitara) lisäksi yhtyeessä soittivat soolokitaristi Peter Clemmedson, basisti Arne Franck, rumpali Per-Ove Kellgren, kosketinsoittaja Povel Randén ja lyömäsoittaja Håkan Skytte. Ensimmäinen albumi *Garanterat individuell* julkaistiin syksyllä 1971. Etenkin alussa Wiehe oli yhtyeen ehdoton johtohahmo, sillä hän kirjoitti lähes kaikki kappaleet, ja Björn Afzeliuksen sävellyksiä ja sanoituksia kelpuutettiinkin vasta viimeiseksi jääneelle studioalbumille *Fri information* (1975). Toisaalta Afzelius julkaisi ensimmäisen soololevynsä *Vem är det som är rädd?* jo vuonna 1974. Hoola Bandoola Bandin musiikillisia esikuvia olivat esimerkiksi The Band, The Beatles, Bob Dylan, Crosby, Stills, Nash (and Young), ja heidän kappaleissaan voi kuulla myös jazzin ja etenkin latinalaisamerikkalaisen musiikin vaikutusta. Yhtyeen laulujen sanoitukset käsittelevät hyvin usein poliittisia aiheita. Heidän kappaleistaan tunnetuimpia ovat muun muassa "Vem kan man lita på?", "Keops pyramid", "Victor Jara", "Stoppa matchen", "Juanita" sekä Mikael Wiehen veljen Thomaksen kirjoittama "Dansmelodi". 

Hoola Bandoola Band hajosi keväällä 1976, mutta sen jäsenet ovat tämänkin jälkeen esiintyneet toisinaan yhdessä.

Diskografia
-----------

* *Hoola Bandoola Export* (minialbumi, 1971)
* *Garanterat individuell* (1971)
* *Vem kan man lita på?* (1972)
* *På väg* (1973)
* *Fri information* (1975)
* *Stoppa matchen!* (single, 1975)

### Kokoelmat

* *Hoola Bandoola Band 1971 – 1976* (1987)
* *Ingenting förändras av sig själv* (1996)
* *Country Pleasures* (1996)
* *Hoola Bandoola Band 1971 – 2011* (2011)

### Livealbumit

* *...För dom som kommer sen* (1999)

Lähteet
-------

1. ↑  Lindström, Sven: Hoola Bandoola Band - Ingenting förändras av sig själv *hoolabandoolaband.se*. Viitattu 24.9.2018. (ruotsiksi)
Yleinen esimerkki Dieckmann-kondensaatiosta
**Dieckmann-kondensaatio** on kemiallinen reaktio, jossa diesteri reagoi molekyylinsisäisesti muodostaen rengasrakenteisen β-ketoesterin. Reaktio on niemtty löytäjänsä Walter Dieckmannin mukaan ja Dieckmann raportoi sen ensimmäisen kerran vuonna 1894. Dieckmann-kondensaatiota voidaan pitää Claisen-kondensaation intramolekulaarisena muunnoksena.

Reagenssit ja mekanismi
-----------------------

Dieckmann-kondensaatiossa voi muodostua ketoestereitä, joiden rengasrakenteessa on 4–7 atomia. Suosituimpia ovat 5- ja 6-rengasrakenteet johtuen näiden rakenteiden vähäisestä rengasjännityksestä. Reaktiossa käytetään jotain vahvaa emästä tyypillisimmin natriumalkoksidia. Dieckmann-kondensaation reaktiomekanismi on samanlainen Claisen-kondensaation mekanismin kanssa. Ensimmäisessä vaiheessa emäs vastaanottaa protonin α-asemassa esteriryhmään olevalta hiiliatomilta muodostaen enolaatin. Tämä enolaatti on nukleofiilinen ja reagoi toisen esteriryhmän elektrofiilisen karbonyylihiilen kanssa additioreaktiolla. Muodostuva tetraedrimäinen välituote hajoaa muodostaen ketoniryhmän ja alkoksidiryhmä poistuu lähtevänä ryhmänä. Muodostuva tuote sisältää happaman vedyn α-asemassa sekä ketonin että esterin karbonyyliryhmään nähden ja alkoksidi-ioni ottaa tämän happaman vedyn vastaan ja muodostuu stabiili enolaatti. Tästä enolaatista muodostuu tuote happokäsittelyn jälkeen. Käyttämällä kiraalisia apuaineita Reaktio voidaan suorittaa asymmetrisesti.

Lähteet
-------

1. 1 2  Michael B. Smith & Jerry March: *March's Advanced Organic Chemistry*, s. 1234–1235. John Wiley & Sons, 2013. ISBN 9780470462591. (englanniksi)
2. 1 2  Francis A. Carey & Richard J. Sundberg: *Organic Chemistry B: Reactions and synthesis*, s. 149–150. Springer, 2007. ISBN 978-0-387-68350-8. (englanniksi)
3. 1 2  Thomas Scott, Mary Eagleson: *Concise encyclopedia chemistry*, s. 320. Walter de Gruyter, 1994. ISBN 978-3110114515. Kirja Googlen teoshaussa (viitattu 19.12.2015). (englanniksi)
4. 1 2  Jie Jack Li: *Name Reactions for Carbocyclic Ring Formations*, s. 93–96. John Wiley & Sons, 2010. ISBN 978-0-470-87220-8. Kirja Googlen teoshaussa (viitattu 19.12.2015). (englanniksi)
**Randolph Engineering Inc.** (RE) on kahden insinöörin, Jan Waszkiewiczin ja Stanley Zaleskin vuonna 1972 perustama yhtiö. Alun perin yhtiö valmisti silmä- ja sotilasoptiikan valmistuksessa tarvittavia koneita.

Vuonna 1982 Randolph Engineering valittiin Yhdysvaltain puolustushallinnon (US Department of Defence) aurinkolasien päätoimittajaksi. Aurinkolasituotteiden myynti siviileille aloitettiin 1980-luvun lopussa. Samoihin aikoihin tuotevalikoima laajeni kattamaan myös urheiluampujille tarkoitetut tuotteet.

Yhtiö ja sen tuotteet on palkittu moneen kertaan teknisestä laadusta, optiikasta sekä innovatiivisuudesta. Yhtiön tärkein tuote on Randolph Aviator-aurinkolasi, joka on mm. US. Airforcen sotilaslentäjien ja NASA:n astronauttien vakiovaruste.

Yhdysvaltain puolustushallinto on edelleen Randolph Engineering Inc:in tärkein asiakas. Asiakkaiden joukkoon on liittynyt myös useiden NATO-maiden vastaavia laitoksia. Yhtiön käyttämä teknologia, koneet ja laitteet ovat kaikki yhtiön itsensä kehittämiä ja valmistamia.

Randolph Engineering Inc. on perheyhtiö, jonka toimiva johto on pääosin perustajien jälkikasvua. Yhtiön tuotantolaitokset ja pääkonttori sijaitsevat Randolphin kaupungissa Massachusettsin osavaltiossa Yhdysvalloissa.
**Hooken laki** on englantilaisen fyysikon Robert Hooken (1635–1703) vuonna 1676 esittämä laki. Tavan mukaan hän esitti sen aluksi anagrammin muodossa "ceiiinosssttuv". Kaksi vuotta myöhemmin hän paljasti ratkaisun: *ut tensio sic vis* eli *muodonmuutos on verrannollinen voimaan*.

Hooken lain mukaan jousen siitä roikkuvaan kappaleeseen kohdistama voima F on suoraan verrannollinen jousen venymään. Tämä voima on

F=-kx\,,
missä k on jousivakio ja x jousen pituuden erotus tasapainotilanteestaan (pätee sekä venytykseen että puristukseen).

Materiaaliopissa laki esitetään yleensä muodossa:

\sigma =E\epsilon \,,
missä {\displaystyle \sigma } on jännitys, E materiaalin Youngin moduuli eli kimmokerroin ja \epsilon  kappaleen venymä tai supistuma.

Kappaleen pinnan suuntaisia leikkausjännityksiä koskee vastaava laki

\tau =G\gamma \,,
missä \tau  on leikkausjännitys, G materiaalin liukumoduuli ja \gamma leikkausmuodonmuutos. Lait ovat voimassa materiaalin kimmorajaan asti.

Tapauksessa, jossa tankomaiseen tasapaksuun kappaleeseen kohdistetaan 
pituusakselin suuntainen venyttävä tai puristava voima F,
Hooken laki voidaan useille aineille esittää muodossa

{F \over A}=E{\Delta l \over l},
missä A on rasittamattoman kappaleen poikkipinta-ala,
l sen pituus ja {\displaystyle \Delta l} pituuden muutos voiman vaikuttaessa. Jousivakiota vastaava tekijä on tässä {\displaystyle EA/l}.

Yleistetty Hooken laki
----------------------

Laki on yleistetty myöhemmin koskemaan myös kaksi- ja kolmiulotteisia jännitys/venymätilanteita. Kyseessä on yksinkertaisesti alkuperäinen Hooken laki, jossa käsitellään jännitys- ja venymäskalaarien sijaan vektoreita

{\mathbf {\sigma }}={\mathbf {E}}{\mathbf {\epsilon }}\,,
missä \scriptstyle {\mathbf {E}} on nyt kimmomatriisi, \scriptstyle {\mathbf {\epsilon }} venymävektori ja \scriptstyle {\mathbf {\sigma }} jännitysvektori.

Kun kimmoraja on ylittynyt, kappaleen venymä ei enää ole suoraan verrannollinen siihen kohdistuvaan jännitykseen, vaan venymän riippuvuuden jännityksestä osoittaa materiaalin jännitys-venymäkäyrä.

Lähteet
-------

1. ↑  Nicholas Giordano: *College Physics*, s. 367. Cengage Learning, 2011. ISBN 9781111570958. (englanniksi)
2. ↑  Seppo Hyyti, Jorma Nikkola, Lauri Viljanmaa: *Fysiikka 10*. s. 84. Helsinki: Kirjayhtymä, 1971.

Aiheesta muualla
----------------

* Kuvia tai muita tiedostoja aiheesta **Hooken laki** Wikimedia Commonsissa
**Randy Maxwell** (s. 17. tammikuuta 1963 Chilliwack, Brittiläinen Kolumbia, Kanada) on kanadalainen entinen jääkiekkoilija. Hän pelasi keskushyökkääjänä. Nykyään Maxwell valmentaa IC Gentoften U20-joukkuetta.

Ura
---

Maxwell pelasi vuodet 1982–1984 Pohjois-Dakotan yliopistojoukkueessa. Hän siirtyi sieltä kesken kauden 1983–1984 WHL-joukkue New Westminster Bruinsiin. Kaudeksi 1985–1986 Maxwell siirtyi Suomeen ja I-divisioonajoukkue SaPKoon. Hän muodosti siellä Steve MacDonaldin kanssa vaarallisen kaksikon. Maxwell viihtyi SaPKossa kolme kautta ja oli kaudella 1987–1988 joukkueen paras pistemies tehoilla 25+34=59.

Maxwell pelasi pitkään Ruotsin I- ja II-divisioonajoukkueissa vuosina 1988–1996. Hän pelasi kolme ensimmäistä kautta Karlskrona HK:n riveissä. Maxwell oli nostamassa joukkuetta II-divisioonasta I-divisioonaan keväällä 1990. Vuodet 1991–1996 hänellä kului Hammarby IF:n riveissä.

Kaudeksi 1996–1997 Maxwell siirtyi tanskalaisen Frederikshavn White Hawksin riveihin. Hän oli kovilla tehoilla 25+57=82 joukkueen paras pistemies ja koko Tanskan liigan pistepörssin kymmenes. Maxwell oli syöttöpörssin kolmas Todd Bjorkstrandin ja Petri Skrikon jälkeen. Seitsemän seuraavaa kautta hän pelasi samaa liigaa Nordsjælland Cobrasin riveissä. Maxwell voitti siellä Tanskan mestaruuden vuonna 2002. Hän lopetti pelaajauransa keväällä 2004.

Uran jälkeen
------------

Maxwell asuu nykyään Tanskassa. Kaudella 2009–2010 hän valmensi Rungsted IK:n U20-joukkuetta, jossa pelasi myös hänen poikansa Dallas. Kaudella 2010–2011 Maxwell valmentaa IC Gentoften U20-junioreita.

Muuta
-----

Maxwellin isoveli Kevin on entinen NHL-hyökkääjä. Randy Maxwellin poika Dallas pelaa Tanskassa Rungsted IK:n U20-junioreissa. Dallas syntyi vuonna 1994 Ruotsissa ja on tällä hetkellä Tanskan kansalainen.

Lähteet
-------

* Randy Maxwell Eurohockey-sivustolla (englanniksi)
* Randy Maxwell The Internet Hockey Databasessa (englanniksi)
* Randy Maxwell *Elite Prospects*. Everysport Media Group AB.  (englanniksi)
**Hoop-La** on Frank Lloydin ohjaama draamaelokuva vuodelta 1933, jonka pääosassa on Clara Bow hänen viimeiseksi jääneessä elokuvaroolissaan. Bow näyttelee karnevaaliesiintyjää, joka yrittää vietellä show'n johtajan pojan voittaakeen vedon. Sivuosia esittävät muiden muassa Preston Foster ja Richard Cromwell. Käsikirjoitus on laadittu Kenyon Nicholsonin näytelmän *The Barkerin* pohjalta. *Hoop-La* kestää 85 minuuttia ja on mustavalkoinen. Tuotantoyhtiönä oli Fox Film Corporation.

Kenyon Nicholsonin näytelmän pohjalta on tehty kaksi muutakin elokuvaa: vuonna 1928 romanttinen draama *Valloittaja* (engl. *The Barker*), jonka ohjasi George Fitzmaurice, jossa näyttelee muiden muassa Douglas Fairbanks Jr. ja vuonna 1945 musikaali *Tanssiva Venus* (engl. *Diamond Horseshoe*), jonka ohjasi George Seaton päätähtenä Betty Grable.

Rooleissa
---------

|  |  |  |
| --- | --- | --- |
|  Clara Bow  | … |  Lou
  |
|  Preston Foster  | … |  Nifty Miller
  |
|  Richard Cromwell  | … |  Chris Miller
  |
|  Herbert Mundin  | … |  Hap Spissel
  |
|  James Gleason  | … |  Jerry
  |
|  Minna Gombell  | … |  Carrie
  |
|  Roger Imhof  | … |  Colonel Gowdy
  |
|  Florence Roberts  | … |  Ma Benson
  |

Aiheesta muualla
----------------

* *Hoop-La* Internet Movie Databasessa. (englanniksi)
* *Hoop-La* TCM Movie Databasessa
**Terassitalo 1** on tutkimuksessa käytetty nimitys eräästä antiikin aikaisesta yksityistalojen kokonaisuudesta Efesoksen kaupungissa Vähässä-Aasiassa, nykyisessä Turkissa. Sen rauniot ovat osa Efesoksen arkeologista aluetta, joka on Unescon maailmanperintökohde.

Terassitalo 1 on idänpuoleinen kahdesta kaupungista kaivetusta terassitalosta. Sen länsipuolella sijaitsee niin kutsuttu Terassitalo 2. Rakennukset ovat saaneet nykyisen nimensä siitä, että ne oli rakennettu rinteeseen tehdyille pengerryksille. Terassitaloksi 1 kutsuttu kokonaisuus muodostuu yhdestä korttelista (roomalaisittain *insula*), joka sijaitsi Kuretes-kadun varrella vastapäätä Variuksen kylpylää ja Hadrianuksen temppeliä. Sen talot ovat hellenistisen kauden lopulta ensimmäiseltä vuosisadalta eaa. ja ne ovat säilyneet asuinkäytössä varhaiselle bysanttilaiselle kaudelle 600-luvulle jaa. saakka. Taloissa on tehty muutoksia usein niiden historian aikana.

Terassitalon 1 raunioita.
Korttelin koko on noin 3 000 neliömetriä. Se noudattaa pääosin Kuretes-kadun suuntausta, ja poikkeaa näin kaupungin normaalista Hippodamoksen nimiin laitetusta asemakaavasta. Korttelissa on ollut yhteensä kuusi yksityisasuntoa, jotka on rakennettu kolmelle terassipengerrykselle. Asuntojen keskiössä oli peristyylipiha, ja muut huoneet olivat sen ympärillä. Osassa asunnoista oli omat kylpytilat. Seinät oli usein koristeltu freskoilla ja mosaiikeilla, ja myös lattioissa oli lattiamosaiikit. Kuretes-kadun puolella asuntojen alakerrassa oli tavernatiloja.

200-luvulta jaa. lähtien taloissa on havaittavissa kaupungin köyhtyminen maanjäristysten seurauksena. Varhaisella kristillisellä kaudella 400- tai 500-luvuilla yhteen taloista rakennettiin kappeli.

Terassitalon 1 arkeologiset kaivaukset suoritettiin vuosina 1960–1967.

Lähteet
-------

1. 1 2 3 4 5  Scherrer, Peter (toim.): *Ephesus. New Guide*, s. 100–113, 198–199. Authorised by Österreiches Archäologisches Institut and Efes Müzesi Selçuk. Graphis Ltd, 2000. ISBN 975-807-036-3.
2. 1 2  Stillwell, Richard & MacDonald, William L. & McAllister, Marian Holland (toim.): "EPHESOS Turkey", *The Princeton Encyclopedia of Classical Sites*. Princeton, N. J.: Princeton University Press, 1976. Teoksen verkkoversio.
3. ↑  Terrace Houses *Ephesus*.  Arkistoitu 10.7.2019. Viitattu 4.11.2019.

Aiheesta muualla
----------------

* Kuvia tai muita tiedostoja aiheesta **Efesoksen terassitalot** Wikimedia Commonsissa
WEP-suojausmenetelmä
**WEP** (engl. *Wired Equivalent Privacy*) on IEEE:n 802.11-standardin ensimmäinen työaseman ja tukiaseman välistä langatonta tietoliikennettä suojaamaan kehitetty salausmenetelmä. WEP-salauksen on tarkoitus suojata langatonta verkkoa salakuuntelulta ja estää valtuuttamattomilta käyttäjiltä pääsy verkkoon.

WEP luottaa salaiseen avaimeen, josta alun perin tehtiin Yhdysvaltain tiukkojen salakirjoitukseen liittyvien vientimääräysten vuoksi vain 40-bittinen. Myöhemmin kehitettyjen 802.11b- ja 802.11g-suositusten myötä voidaan käyttää myös 64- tai 128-bittistä salaista avainta. Salainen avain hoitaa lähetettävien pakettien kryptaamisen ja pyrkii takaamaan siirrettävän tiedon eheyden.

Tietoturvan taso
----------------

Koska WEP-salaus on purettavissa helposti 'kotikonstein', voidaan WEPiä pitää hyvin heikkona salausmenetelmänä. Useat WLANit ovat kuitenkin täysin suojaamattomia, joten WEP-salaus saattaa toimia psykologisena hidasteena, jos samalla alueella on myös salaamattomia WLANeja. On muistettava, että WLANit toimivat hyvin rajatulla alueella. WEP-salauksella suojattu verkko on kuitenkin haavoittuvainen vain harkituille väärinkäytöksille eli heikon avaimen murtamiselle, eikä WEP-salausta voida murtaa vahingossa.

WEP käyttää RSA Securityn RC4-salausalgoritmia, jonka toiminnassa on havaittu puutteita. WEP-salauksen haittana ovat myös lyhyet alustusvektorit (IV, *Initialization Vector*), jotka lähetetään salaamattomina jokaisen kehyksen parissa ensimmäisessä bitissä. Tietoliikennettä kuuntelemalla sekä siirrettävää dataa ja samankaltaisia alustusvektoreita seuraamalla voidaan laskea salattu avain eli murtaa verkon salaus. Siirrettävät datamäärät langattomassa verkossa vaikuttavat siihen, kuinka helposti ja nopeasti avain on murrettavissa.

MAC-osoitteisiin pohjautuvaa suodatusta on käytetty WEP:n rinnalla, vaikka MAC-suodatin ei 802.11-standardiin varsinaisesti kuulukaan. Käytännössä MAC-suodatinta käyttävä langattoman verkon tukiasema tai palomuuri takaa pääsyn verkkoon vain niille verkkolaitteille, joiden MAC-osoitteet on määritetty ennalta. Pelkkä MAC-suodatin ei kuitenkaan yksin riitä, sillä joillekin verkkokorteille on mahdollista ohjelmiston avulla määrittää itse MAC-osoite, ja langattoman lähiverkon liikennettä voidaan kuunnella myös yrittämättä edes itse yhdistää siihen.

Parempia ratkaisuja
-------------------

WEPin parempi versio on nimeltään Temporal Key Integrity Protocol, TKIP. Käyttäjien tunnistamiseen on vaivalloisten käsin asetettavien avainten lisäksi olemassa IEEE 802.1X-standardi.

WEP-salauksen ongelmien paljastuttua kehitettiin WPA-salaustekniikka, joka on mitä suurimmissa määrin syrjäyttänyt WEP-salauksen, vaikka jotkin laitevalmistajat tarjoavat laitteistoasetuksissa vielä WEP-salauksen käyttömahdollisuutta.

Lähteet
-------

1. 1 2 3
**Hoogezand-Sappemeer** on kunta Groningenin provinssissa Alankomaissa. Kunnassa on 34 403 asukasta (1. tammikuuta 2007). Kunnan pinta-ala on 73,05 neliökilometriä.

Nykyinen kunta syntyi vuonna 1949, kun Hoogezandin ja Sappemeerin kunnat liitettiin yhteen.

A7-moottoritie (Eurooppatie 22) kulkee kunnan läpi. Kunnassa on myös neljä rautatieasemaa.

Aiheesta muualla
----------------

* Kuvia tai muita tiedostoja aiheesta **Hoogezand-Sappemeer** Wikimedia Commonsissa

* (Arkistoitu – Internet Archive)

Kartta Hoogezand-Sappemeerin kunnasta. Rajat esittävät osoitteiden ja rakennusten perusrekisterin mukaisia asuinpaikkoja (*Basisregistratie Adressen en Gebouwen (BAG) woonplatsen*).
Hoogezand-Sappemeerin väestöjakautuma.

|  |  |  |  |  |
| --- | --- | --- | --- | --- |
| 

| * n
* k
* m
Groningenin provinssin kunnat |
| --- |
|  |
| 
* Eemsdelta
* Groningen
* Het Hogeland
* Midden-Groningen
* Oldambt
* Pekela
* Stadskanaal
* Veendam
* Westerkwartier
* Westerwolde

 |  |

 |
**Diedrich Andreas Mangelus** (20. huhtikuuta 1783 Mitau – 17. toukokuuta 1832 Viipuri) oli viipurilainen opettaja ja sanomalehdentoimittaja.

Mangelus syntyi baltiansaksalaiseen porvarisperheeseen. Hän menetti 13-vuotiaana vasemman kätensä ampuma-aseturmassa. Mangelus kävi koulunsa Mitaussa ja opiskeli oikeustiedettä ja humanistisia tieteitä Tarton yliopistossa vuosina 1805–1808.

Mangelus työskenteli piiriopettajana Viipurissa vuodesta 1808, Haminan ja Lappeenrannan koulupiiritarkastajana vuodesta 1810 ja Viipurin lukion latinan kielen ja kirjallisuuden yliopettajana vuodesta 1813 tai 1814.

Mangelus toimitti Viipurissa vuosina 1823–1832 ilmestynyttä saksankielistä *Wiburgs Wochenblatt* -lehteä. Yhdistävä linkki sen kustantajaan Anders Cedervalleriin lienee ollut Mangeluksen vaimo, joka oli kirjansitoja Carl Eusebius Suppiuksen tytär. Lehti oli tasoltaan vaatimaton ja sisälsi niukasti Suomeen liittyvää aineistoa. Sen liitteenä ilmestyi Jaakko Juteinin runoja ja sananlaskuja.

Lähteet
-------

1. 1 2  Akiander, Matthias: *Skolverket inom fordna Wiborgs och nuvarande Borgå stift*, s. 338. Helsingfors: Finska Litteratur-sällskapets tryckeri, 1886.
2. ↑  *Finnland-Studien II*, s. 54–57. Wiesbaden: Harrassowitz Verlag, 1993. ISBN 3-447-03408-4.
3. 1 2  Walter von Koskull: De tyska tidningarna i Wiborg på 1820–1830-talen.  *Historisk Tidskrift för Finland*, 39 (1954), s. 107.
4. ↑  Hornborg, Harald & Ingegerd Lundén Cronström: *Viborgs gymnasium 1805-1842: biografisk matkrikel*, s. 31. Helsingfors: Svenska Litteratursällskapet i Finland, 1961.
5. ↑  *Suomen lehdistön historia 7: Hakuteos Savonlinna – Övermarks Tidning*, s. 267. Kuopio: Kustannuskiila Oy, 1988. ISBN 951-657-241-3.
6. ↑  Silander, Alpo: Kaksi saksalaista lehteä Suomessa.  *Suomen Kuvalehti*, 2/1921, s. 30–32. Artikkelin verkkoversio.
**Hammasväliharja** on pieni hammasvälien puhdistamiseen tarkoitettu, muodoltaan pulloharjaa muistuttava harja. Sen harjasosa on suppeneva tai sylinterimäinen. Harjakset ovat hyvin ohuita. Se soveltuu yleensä hammasvälien puhdistamiseen plakista tai ruuantähteistä hammaslankaa tai hammastikkua paremmin mikäli hammasvälit ovat suurehkot tai avoimet. Myös oikomishoidon aikana hammasväliharja helpottaa suojassa olevien hampaiden puhdistamista.

Väliharjavalikoimissa on myös erikokoisia harjoja, joista valitaan sopiva harja hammasvälitilan mukaan. Harjoja on eri kokoja, läpimitaltaan tyypillisesti 0,3–1,5 millimetriä. Osassa harjasosa on kiinteästi, mutta saatavilla on myös harjan varsiosaan kiinnitettäviä harjaspäitä. Harjojen varret ovat muovia tai metallia. Harjanvarsiosa voi olla pitkä ja kaareva poskihampaiden paremman tavoitettavuuden vuoksi. Metallivartisia harjoja ei suositella hammasimplanttien väleihin naarmuttamisriskin takia. Harjaa ei saisi käyttää liian ahtaisiin hammasväleihin, jotteivät hampaiden kaulan hammaspinnat vahingoittuisi.

Hammasväliharjan käyttäminen muistuttaa hammastikun käyttämistä. Harjasosa viedään hammasväliin ja hampaiden välipinnat harjataan puhtaiksi. Hammasväliharjoja myydään muun muassa apteekeissa, usein myös tavallisissa ruokakaupoissa.

* Eri kokoisia hammasväliharjoja.Eri kokoisia hammasväliharjoja.
* Erilaisia pitkävartisia hammasväliharjoja.Erilaisia pitkävartisia hammasväliharjoja.
* Kaarevavartisia harjasosia.Kaarevavartisia harjasosia.

Katso myös
----------

* Hammasharja
* Hammastahna
* Hammaslanka
* Hammastikku

Lähteet
-------

1. ↑  Eija Könönen: Hammasplakki *terveyskirjasto.fi*.  11.5.2012. Lääkärikirja Duodecim.  Arkistoitu 4.3.2021. Viitattu 19.6.2014.
2. 1 2 3 4  Helena Heikka: Hampaiden välipintojen puhdistus *terveyskirjasto.fi*.  10.6.2015. Terve suu. Viitattu 8.1.2016.
3. ↑  TePe Interdental Brushes (pdf) (Ruotsalaisen hammasväliharjavalmistajan harjojen harjaskokovalikoima) *tepe.com*. TePe.  Arkistoitu 8.10.2013. Viitattu 19.6.2014. (englanniksi)

Aiheesta muualla
----------------

* Kuvia tai muita tiedostoja aiheesta **Hammasväliharja** Wikimedia Commonsissa

* Helena Heikka: Hammasväliharjan käyttö (10.6.2015) (terveyskirjasto.fi)
* Hammasväliharjan valinta ja käyttö (video) (webdento.com)
Lamoraal van Egmont
**Lamoraal I graaf van Egmont** (myös **Egmond**) (1522–1568) oli flanderilainen kenraali ja valtiomies, joka vaikutti 1500-luvulla juuri ennen kahdeksankymmenvuotista sotaa. Hän syntyi Alankomaiden rikkaimpiin ja vaikutusvaltaisimpiin kuuluvasta perheestä ja oli äitinsä puolelta Espanjan kuninkaan serkku. Hän peri vuonna 1542 veljensä tiluksen Hollannissa. 

Espanjan armeijan palveluksessa hän voitti ranskalaiset vuosina 1557 ja 1558. Palkkioksi hänet nimitettiin vuonna 1559 Flanderin ja Artoisin valtionhoitajaksi. Yhdessä Vilhelm I Oranialaisen kanssa hän vastusti Espanjan inkvisitiota. 

Filip II lähetti Alban herttuan Fernando Álvarez de Toledon Hollantiin, jolloin Vilhelm pakeni Brysselistä. Egmont ja Philip de Montmorency jäivät kuitenkin kotikaupunkiinsa. Alban herttua pidätytti heidät heti ja asetti syytteeseen maanpetoksesta. Vaikka Egmont pysyi kuninkaalleen uskollisena, hänet tuomittiin ja teloitettiin vuonna 1568. Egmont haudattiin Zottegemiin. Kaupungissa on nykyään Egmontille omistettu museo ja kaksi patsasta .

Egmontin kreivi on Goethen näytelmän *Egmont* päähenkilö. Ludwig van Beethoven sävelsi näytelmään alkusoiton.

Lähteet
-------

1. ↑  Lamoraal graaf van Egmond Encyclopedia Britannica. Viitattu 1.7.2013. (englanniksi)
2. ↑  Zottegem

Aiheesta muualla
----------------

* Kuvia tai muita tiedostoja aiheesta **Lamoraal van Egmont** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Belgia
* Yhdysvallat
* Alankomaat
* Puola
* Vatikaani

 |
|  |
| Henkilöt | 
* Alankomaat
	+ 2
* Deutsche Biographie
* Trove

 |
|  |
| Muut | 
* SNAC
* IdRef

 |

 |
Hammer DeRoburt vuonna 1968.
**Hammer DeRoburt, KBE** (25. syyskuuta 1922 – 15. heinäkuuta 1992 Melbournessa, Australia) oli naurulainen poliitikko ja ensimmäinen Naurun presidentti. Hän oli keskeinen hahmo saarivaltion politiikassa yli kolmenkymmenen vuoden ajan.

DeRoburt toimi Naurun paikallishallintoneuvoston puheenjohtajana vuodesta 1955, ja johti maan itsenäisyyteen 31. tammikuuta 1968. Hän toimi Naurun presidenttinä neljä kertaa vuosien 1968 ja 1989 välillä vain lyhyin tauoin. Kuningatar Elisabet II antoi DeRoburtille kunniaritarin arvon (Knight Commander of the British Empire, KBE) vuonna 1982.

DeRoburtin keskeinen tavoite oli turvata kaivostoiminnan tuotot naurulaisille itselleen. Maan vauraus perustuu fosfaattilouhoksiin, joiden ehtyminen oli ennustettavissa jo DeRoburtin aikana.

Lähteet
-------

1. ↑  Hammer DeRoburt *Encyclopedia Britannica*. Viitattu 25.4.2015. (englanniksi)
2. ↑  Bain, Kenneth: Obituary: Hammer DeRoburt *The Independent*.  22.7.1992. Viitattu 25.4.2015. (englanniksi)

Naurun lippuNaurun presidentit
Hammer DeRoburt (4 kertaa) | Bernard Dowiyogo (7) | Lagumot Harris (2) | Kennan Adeang (3) | Kenos Aroi | Ruben Kun | Kinza Clodumar | René Harris (4) | Derog Gioura | Ludwig Scotty (2) | Marcus Stephen | Freddie Pitcher | Sprent Dabwido | Baron Waqa



|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Australia

 |

 |